Izvor: Tanjug/Tanja Valič

Posle dva dana rasprave u Skupštini Srbije, poslanici su izabrali Sinišu Malog za novog ministra finansija u Vladi Srbije. Za izbor Malog glasala su 154 poslanika, protiv je bilo 30 poslanika, uzdržanih nije bilo.

Glasanje je obavljeno javno, prozivkom.

Mali je pred poslanicima položio zakletvu, čime mu je počeo mandat.

"Zaklinjem se na odanost Republici Srbiji i svojom čašću obavezujem da ću poštovati Ustav i zakon, da ću dužnost člana Vlade vršiti savesno, odgovorno i predano i biti posvećen očuvanju Kosova i Metohije unutar Republike Srbije", piše u tekstu zakletve koju je Mali pročitao u Skupštini Srbije.

Izboru Malog prisustvovali su članovi Vlade Srbije.

Premijerka Srbije Ana Brnabić je u završnici dvodnevne sedice Skupštine Srbije o predlogu za izbor Malog izjavila da od njega očekuje da radi tako kako bi se održali svi dosadašnji uspesi Vlade Srbije, a koje su potvrdili i međunarodni činioci.

Brnabić je rekla i da očekuje da Mali pomogne timu njene vlade tako da postigne mnogo više od toga, kako bi građani svakog dana živeli još bolje.

Rekla je i da se trudila da njegove uspehe predstavi brojkama, ekonomskim pokazateljima, projektima, što opozicija nije mogla da prihvati.

"Bilo bi dobro da prihvatamo brojke rezultate i uspehe, koji su objektivni i potvrdili su ih i strogi međunarodni partenri i organizacije", rekla je ona i dodala da su protiv Malog "oni koje činjenice i rezultati projekata apsolutno ne interesuju".

Predsednica Vlade Srbije izrazila je nezadovoljstvo takvom političkom atmosferom koju je ocenila kao lošu i rekla da to jeste glavni razlog zašto je prestala da odgovara na kritiku opozicije.

Premijerka je prošle nedelje predložila dosadašnjeg gradonačelnika Beograda Sinišu Malog za novog ministra finansija, nakon što je Dušan Vujović podneo ostavku na to mesto iz ličnih razloga.

Poslanici su juče i danas raspravljali o premijerkinom predlogu, a sednice su obeležile i kritike opozicije.

Predsednica Vlade Ana Brnabić izjavila je da je Malog za tu funkciju preporučio uspeh u rešavanju ogromnih finansijskih i razvojnih problema Beograda koje je nasledio kada je preuzeo mesto gradonačelnika 2014. godine.

Opozicija je juče tokom rasprave negodovala zbog predloga da Mali bude ministar, navodeći brojne afere u kojima se pominje - sporne privatizacije, slučaj Savamala, plagirani doktorat, 24 stana u Bugarskoj, posedovanje of šor kompanija, novogodišnja jelka od 83.000 evra...

Današnji nastavak rasprave u Skupštini Srbije o izboru Siniše Malog za ministra finansija obeležila je polemika poslanice Demokratske stranke Aleksandre Jerkov i premijerke o tome ko ima koliko političku moć i ko je "politički licemer".

Izborom Siniše Malog za ministra finansija završeno je prolećno zasedanje Skupštine Srbije.

Intonirana je državna himna "Bože pravde", a ispred Doma Narodne skupštine bila je postrojena počasna garda Vojske Srbije.

Sledeće redovno zasednje parlamenta je jesenje, koje počinje prvog radnog dana u oktobru.

Mali preuzeo dužnost ministra finansije od Ane Brnabić

Izvor: Tanjug/Dimitrije Goll

Siniša Mali preuzeo je kasnije dužnost od premijerke Srbije Ane Brnabić, koja je obavljala funkciju vršioca dužnosti ministra finansija, saopštila je Vlada.

Kako je navedeno, pošto je u Skupštini Srbije položio zakletvu, Mali je preuzeo dužnost ministra u skladu sa zakonom i procedurama i uz prisustvo notara.

Predsednica Vlade je Malom uručila je Izveštaj o stanju u Ministarstvu i upoznala ga sa organizacijom u resoru, postavljenim ciljevima i budućim obavezama.

Ana Brnabić je obavljala tu funkciju od 16. maja, posle ostavke prethodnog ministra finansija Dušana Vujovića.

Novoizabrani ministar finansija Siniša Mali izjavio je da će nastaviti rad na ekonomskim reformama i očuvanju finansijske discipline u Srbiji.

On je istakao da će aktivno raditi na ubrzanju privrednog rasta i unapredjenju ekonomskog ambijenta u Srbiji, navodeći da je ponosan što je deo tima premijerke Ane Brnabić.